钦定古今图书集成/理学汇编/经籍典/第079卷 > 宋朱子大全集 > 《答程可久》
## 钦定古今图书集成/理学汇编/经籍典/第079卷 > 宋朱子大全集 > 《答程可久》

晋公子“贞《屯》悔豫”之占，韦氏旧注固有不通，而“来示”
云云，鄙意亦不能无所疑也。盖以穆姜东宫之占言
之，则所谓《艮》之八者，正指其所当占之爻而言之也。
今云“贞《屯》”、悔、《豫》皆八也，而释之以为指三爻之不变
者而言，则非其当占之爻，而于卦之吉凶无所系矣。
据本文语势，似是得两卦而皆不值老阳、老阴之爻，
故结之曰皆八也，而占之曰“闭而不通，爻无为”也。盖
曰卦体不动，爻无所用占尔。然两卦之中亦有阳爻，
又不为偏言皆八，则此说似亦未安。且东宫之占，说
亦未定，恐或只是遇《艮》卦之六爻不变者，但为“艮其
背不获其身，行其庭不见其人”之占。史彊为之随之
说，以苟悦于姜耳。故传者记史之言，而曰“是谓艮之
随”，明非正法之本然也。然其九三、上九，亦是阳爻，又
似可疑。大抵古书残阙，未易以臆说断。惟占筮之法，
则其象数具存，恐有可以义起者。推而得之，乃所谓
活法。